Bank waarsku teen misdadigers se nuwe slenterFoto: Stevepb/Pixabay.com Nedbank het sy bankkliënte vandeesweek gewaarsku teen ŉ nuwe slenter waarin voorgegee word dat dié bank glo kliënte bel en dan vir persoonlike inligting vra. Die bank het in ŉ verklaring op sy webwerf, wat ook as massa-SMS aan kliënte uitgestuur is en op sosiale media versprei is, gesê misdadigers het glo onlangs kliënte begin bel om te vra vir hul kaartbesonderhede en ander inligting, waarna hulle die kliënt vra om ŉ transaksie met behulp van die Approve It-sisteem goed te keur. Die Approve It-sisteem stel kliënte onder meer in staat om ŉ internet-transaksie met behulp van hul selfone goed te keur. Nedbank het gesê die misdadigers vang kliënte in ŉ wip deur hulle te oortuig dat die transaksie goedgekeur moet word om sodoende toegang tot hul bankdienste te behou. Die bank het ook kliënte gewaarsku om nooit hul sogenaamde “one time”-wagwoord (OTP) aan enigiemand te gee nie. Die bank het gesê hy sal nooit ŉ kliënt bel om telefonies inligting soos onder meer die kliënt se kaartnommer, vervaldatum, CCV-nommer of OTP te bekom nie. Hoewel die bank soms vir ontbrekende inligting mag vra, sal hy ook nooit kliënte vir persoonlike besonderhede soos ŉ profielnommer en PIN-kode vra nie. “Indien jy wel ŉ Approve It-boodskap kry, moet jy dit nié goedkeur nie en Nedbank onmiddellik in kennis stel,” waarsku hulle in die verklaring. As jy vermoed jy was moontlik ŉ slagoffer van bedrog, kan jy Nedbank nader by 0800 110 929. Jy kan ook ŉ e-pos stuur na [email protected]. Meer inligting oor kaartbedrog is beskikbaar op Nedbank se webwerf.